Pojačana koordinacija i suradnja

Komisijin koordinator EU-a i dalje s grčkim i turskim nadležnim tijelima, agencijama EU-a, međunarodnim organizacijama te ostalim državama članicama osigurava dnevno praćenje. Agencije EU-a pružaju znatnu i kritičku potporu. Ali one se u velikoj mjeri oslanjaju na ponudu stručnjaka iz država članica, a ta ponuda redovito ne udovoljava potrebama. Do 26. rujna Europski potporni ured za azil rasporedio je u Grčkoj 83 usmena prevoditelja i 70 stručnjaka iz država članica, od kojih je 41 raspoređen u žarišnim točkama. Budući da je u žarišnim točkama potrebno 100 stručnjaka, to znači da trenutačno nedostaje još 59 stručnjaka za potporu provedbi Izjave EU-a i Turske. U pogledu potpore na granici Frontex je do 25. rujna rasporedio 699 službenika u Grčkoj, uključujući ukupno 675 službenika koji se bave provedbom Izjave EU-a i Turske. Unatoč tome, još uvijek postoji manjak za razdoblje od rujna do prosinca 2016. Trebaju se uzeti u obzir i česte izmjene osoblja jer se svakim preraspoređivanjem osoblja gubi stručno znanje te se resursi moraju preusmjeriti na osposobljavanje.

Europol je postavio 8 stručnjaka u Grčkoj kako bi pomogli u istragama protiv krijumčarenja migranata. Osim toga, države članice nedavno su uputile 10 gostujućih službenika kako bi u žarišnim točkama proveli sigurnosne provjere drugog stupnja. Iako se ova razina raspoređivanja smatra dostatnom za trenutačne potrebe, morat će se pomno pratiti potreba za prilagodbama na temelju budućeg razvoja migracijskih tokova.

EU pruža financijsku pomoć za potporu turskoj obalnoj straži kako bi sprečavala i uspješnije suzbijala nezakonite migracijske tokove, uključujući nabavu šest plovila za traganje i spašavanje te povezano osposobljavanje. Prva bi plovila trebala biti isporučena u veljači 2017.

Unatoč promjenama u tijelima kaznenog progona te vojnoj i javnoj upravi nakon pokušaja vojnog udara – uključujući reorganizaciju turske žandarmerije i obalne straže kako bi došle pod civilni nadzor – čini se da se aktivnosti ophodnje koje provode odgovarajuća turska tijela odvijaju istim tijekom. Turska obalna straža nastavila je i na moru odgovarati na pozive za pomoć koje šalju grčka tijela.

Nakon pokušaja državnog udara turski časnici za vezu prisutni na grčkim otocima opozvani su s tih otoka. Još se nisu vratili. Turski časnik za vezu u Nizozemskoj u stalnoj je vezi i s Europolom u pogledu pitanja koja uključuju krijumčarenje migranata.

Suradnja Frontexa s aktivnošću NATO-a u Egejskome moru

NATO doprinosi međunarodnim naporima suzbijanja nezakonite trgovine ljudima i nezakonitih migracija s pomoću obavještajnih, nadzornih i izviđačkih aktivnosti u Egejskome moru. Operacije Frontexa i NATO-a uključuju aktivnosti ranog upozoravanja i nadzora te razmjenu operativnih informacija s grčkom i turskom obalnom stražom. Frontexova i NATO-ova pomorska straža potpisale su standardne operativne postupke u srpnju 2016. te izrađuju zajednički pregled stanja. Cilj je omogućiti da se aktivnostima NATO-a u Egejskome moru dodatno poveća visoka stopa otkrivanja i ubrza razmjena informacija o slučajevima krijumčarenja migranata, njihovim rutama i metodama.

Inicijative informiranja

Radna skupina za strategiju informiranja migranata koju je uspostavila Komisija radi na otkrivanju izvora informacija kojima se izbjeglice i migranti koriste kako bi ciljano definirala glavne poruke te ih izradila i proširila. Zajedno s konzorcijem uglednih medija, u pripremi je središnja internetska „informacijska platforma” koja bi trebala zaživjeti početkom sljedeće godine i doseći milijune izbjeglica diljem svijeta.

U suradnji s agencijama EU-a, Međunarodnom organizacijom za migracije, Uredom visokog povjerenika Ujedinjenih naroda za izbjeglice te grčkim nadležnim tijelima, Komisija je organizirala informativnu kampanju od 25. srpnja do 5. kolovoza 2016. Na pet grčkih otoka održano je 101 izlaganje na kojima je više od 2300 migranata i njihovih obitelji informirano o postupcima azila u Grčkoj za one koji su došli iz Turske nakon 20. ožujka, o vraćanju u Tursku na temelju Izjave EU-a i Turske te o potpomognutom dobrovoljnom povratku.